DISQUISITIONES 


DE  SENSU  ELECTRICO. 


COMMENTATIO 


QUA  AD  AUDIENDAM  ORATIONEM 


PRO  ADITU  MINERIS  PROFESSORIS  ORDINARII 


IN  ORDINE  MEDICORUM  UNIVERSITATIS  FRIDERICIAE  GUILELMIAE 

RHENANAE 


DIE  XXI.  M.  MARTII  A.  MDCCCLX.  H.  XI.  IN  AULA  MAXIMA 

PUBLICE  HABENDAM 
INVITAT 

AUCTOR 

E.  F.  W.  PFLUEGER. 


RONNAE 

APUD  ADOLPHUM  MARCUM. 


MDCCCLX. 


■ . 


■ 

- 


X 


In  disquisitionibus  de  electrotono  nervorum  motoriorum  a me  institutis,  (vide 
E.  Pfliiger,  Untersuchungen  uber  die  Physiologie  des  Electrotonus  Berlin  1854.) 
theoriam  irritationis  nervorum  electricae  constitui,  quae  omnes  hucusque  hac  de  re 
observationes  varias  explicare  videbatur.  Cuius  hypothesis  basis  in  eo  posita 
erat,  ut  nervus,  flumine  electrico,  in  non  omnibus  iis  partibus  irritetur,  quas  vis 
electrica  directe  tangat.  Katelectrotono  oriente  , anelectrotono  evanescente,  neque 
alio  modo  fit  irritatio  nervorum.  Sicut  enim  constat,  in  regione  anodae  alium 
certum  statum , a cathodae  statu  differentem  semper  oriri , qualiscunque  sit  flumi- 
nis directio,  disquisitionibus  meis  probatum  est.  Diminuitur  circuitu  cluso  nervo- 
rum in  anodae  regione  irritabilitas,  aeque  ac  eorum  ad  electrotonum  recipiendum 
facultas;  in  kathodae  vero  regione  illae  augentur.  Quae  vero  intra  polos  nervo- 
rum pars  posita  est,  partim  ab  anelectrotono,  partim  a katelectrotono  occupatur 
ita  ut  „puncto  indifferenti ambo  dividantur.  Inde  ab  illo  brevi  tempore  factorum 
novorum  series  gravissima  a physiologis  reperta  est,  theoria  irritationis  mea 
ducente. 

Hisce  pagellis  illas  physiologiae  nervorum  generalis  partes  s.  observationes, 
nondum  explicatas,  e theoria  deducam,  novaque  facta  , denuo  theoria  reperta, 
exponam. 

Ad  lectorem  in  hanc  physiologiae  partem  facilius  introducendum  quae  aliis 
locis  a me  de  irritationis  theoria  dicta  sunt,  verbis  repetam  brevissimis. 

Ex  lege  musculorum  contractionis,  flumine  electrico  productae,  ascendente  flumine 
incipientes,  vim  electricam  minimam  clusione  neque  aperitione  efficere  contractio- 
nes demonstravimus  (vide  Electrotonus  p.  454).  Quae  facillime  intelleguntur  cum 

catelectrotonus  anelectrotono  fortius  nervum  irritet,  qui  locum  musculo  propinquio- 

rem  ideoque  irritabilitatis  minoris  occupat.  Flumen  maius  electricum  ascendens 
et  clausa  et  aperta  catena  contractiones  efficit.  Flumine  crescente  electrotonus 
augetur;  anelectrotono  maiore  reactio  apperitione  effecta,  ideoque  contractio 
augetur.  Ascendente  flumine  magnam  vel  maximam  vim  praebente,  clusione  nul- 
lus, aperitione  effectus  maximus  producitur. 

Quia  anelectrotonus  magnus  et  maximus  nervi  irritabilitatem  maxime  diminuit, 
e cathodae  regione  orta  nervi  innervatio  per  illam  partem  ad  musculos  propa- 
gari nequit  ideoque  fluminis  clusione  ascendentis  effectus  nullus  est. 

Fluminis  electrici  descendentis  vis  minima  clusione  neque  aperitione  produ- 
cit contractiones.  Facillime  vero  minimi  descendentis  aperitione  fluminis  con- 
tractio minor  observatur.  Quamquam  anelectrotono  evanescente  pars  nervi  a musculo 
remotior  quam  catelectrotono  oriente  irritatur,  ideoque  anelectrotoni  effectum  maiorem 
esse  exspectares , tamen  catelectrotonus,  per  se  multo  fortior  nervorum  irritator, 
praeponderat.  Flumine  electrico  crescente  contractiones  augentur,  et  clusione  et 
apertione  effectae  cum  eadem  causa  et  anelectrotonus  et  catelectrotonus  augeantur. 
Simul  ac  vero  fluminis  vis  certam  finem  transiit,  contractio,  apertione  effecta,  evane- 
scit, clusione  producta  remanet.  Clusione  semper  effectus  observatur , quia  irritatio 
catelectrotonica  facillime  ad  musculum  propagatur.  Irritatio  vero  anelectrotono 
orta  evanescente,  musculum  attingere  nequit,  cum  illam  nervi  partem  penetrare 
deberet,  quae  iam  „modificatione  negativa  maxima“  occupatur.  Iam  porro  clu- 
sionis  et  apertionis  effectum  fluminis  directione  varia  comparemus ; ascendens 
clausus  vi  minima  contractiones  efficit,  descendente  motum  nullum  producente. 
Aperitione  vero  flumen  descendens  ascendente  maius  evadit.  Quae  omnia  theo- 
riae nostrae  omnino  consentanea  sese  habent.  Ascendente  rivo  cluso  partem 
nervi  superiorem,  descendente  inferiorem  irritatio  obtinet,  quam  ob  causam  effe- 
ctus fluminis  ascendentis  maior  videtur.  Aperto  vero  flumine  descendente  su- 
perior nervorum  pars  , ascendente  inferior  incilatur,  ideoque  flumen  descendens 
praeponderat. 

Certis  vero  conditionibus  lex  ita  dicta  contractionum  variatur  certis  modis. 
Tum  vero  nervus  mutatus  est,  affectus  aut  morte  incipiente,  aut  incitationibus  maio- 
ribus praegressis,  aut  flumine  constante  adhibito. 

Viri  illustrissimi,  doctissimi,  amicissimi,  A.  de  Bezold  et  Isidor  Rosenthal 
variationes  illas  morte  incipiente  productas  disquirentes  leges  repererunt  scitu 
dignissimas.  Tres  mortis  nervorum  gradus  discernentes,  illum  primum  appellant,  quo 
lex  contractionum  ab  ea  nervi  vivi  minime  discrepat.  Qualiscunque  igitur  fluminis 
electrici  minimi  directio  sit,  clusionis  effectus  apertione  maior  est.  Gradu  secundo 
idem  flumen  electricum  quacunque  directione  et  clusione  et  apertione  contractiones 
producit.  Si  iam  vires  electricas  attenuamus,  flumen  descendens  apertione,  ascendens 
solum  clusione  effectum  habent.  Quod  factum  hucusque  legem  Nobilianam  inver- 
sam appellavimus.  Tertio  denique  gradu  rivi  descendentis  clusio,  ascendentis 
apertio  contractiones  solum  efficit  et  ita  lex  usque  ad  mortem  valet.  Quem  ulti- 
mum gradum  legi  Nobilianae  consentaneum  esse  facile  intelligitur. 

Antequam  phaenomena  illa  explicem,  incitabilitatem  nervi,  morte  incipiente 
affecti,  primo  augeri  nobis  in  memoriam  reducamus  necesse  est.  Incitabilitas  ad 
maximum  aucta  diminuitur  iterum  tandemque  evanescit.  Quo  sectioni  nervorum 
pars  certa  propinquior,  eo  velocior  illa  graduum  series  est,  quam  ob  rem,  mor- 
tem a sectione  orientem  ad  musculos  per  nervos  motorios  sicut  irritabilitatem 
maximam  descendere  videmus.  Quae  si , electrodis  nervo  impositis,  descendit 
usque  ad  superiorem  electrodam,  huic  incitanti  secundo  gradu  parat  praestantiam. 
Semper  iam  electroda  superior  inferiori  fortior  est.  Itaque  fluminis  descendentis 
apertio  non  clusio,  ascendentis  clusio  non  apertio  contractiones  efficit.  Gradu 
tertio  irritabilitas  maxima  illam  nervi  partem  attigit,  cui  electroda  inferior  ap- 
posita est,  quae  valde  superat  efficacitate  superiorem,  illum  nervi  punctum  incitans, 
quod  facillime  movetur.  Itaque  fluminis  descendentis  clusio  neque  apertio,  ascen- 
dentis apertio  neque  clusio  contractiones  fortiores  efficit. 

Iam  ad  legis  Nobilianae  explicationem  transgrediamur.  Disquisitionibus  meis 
haec  facta  eo  consistunt,  ut  certis  conditionibus  flumine  descendente,  per  longius 
tempus  nervum  interfluente,  apertionis  catenae  electricae  effectus  diminuatur,  flu- 
mine ascendente  vero  clusionis.  Itaque  flumen,  per  longius  tempus  nervum  affi- 
ciens, effectum  praebet,  tamquam  auctum  fuisset,  quia  nervus  debilitatus  est.  Phae- 
nomena flumine  ascendente  producta,  omnino  theoriae  consentanea  sunt,  quia  an- 
electrotonus  flumine  longius  durante  augetur,  et  punctum  indifferens  loco  move- 
tur ad  electrodam  negativam.  Variationem  legis  Nobilianae,  flumine  descendente 

effectam  facillime  intelligamus,  modificationem  negativam  rivo  durante  augeri  sta- 
tuentes. 

E theoria  incitationis  electricae  mea  conclusi , temporis  spatium,  quod  inter 
incitationem  nervi  et  musculorum  contractionem  intersit,  varium  esse,  prout  rivo 
descendente  aut  ascendente , clusione  aut  apertione  producatur  irritatio.  Nam  si 
clusione  cathoda  solum  irritat,  contractio  musculi,  electrodis  fixis  rivo  descendente, 
prius  quam  rivo  ascendente  oriatur  oportet;  si  vero  apertione  anoda  solum  ner- 
vum incitat,  prius  musculus  flumine  ascendente  quam  descendente  movebitur.  Po- 
sitione semper  immota  electrodarum  contractio  fluminis  descendentis  clusione 
prius  quam  apertione  orietur,  ascendentis  apertione  prius  quam  clusione.  — A.  de 
Bezold,  cui  illas  conclusiones  iain  Berolini  in  praelectionibus  meis  publicis  expo- 
sui, benevole  instituit  disquisitionem  difficillimam  quae  et  ingenii  acumine  et  dili- 
gentia eximia,  theoriam  meam  denuo  omnino  confirmavit. 

Postquam  ita  lege  universali  omnes  observationes,  hucusque  de  nervo  moto- 
rio factas,  explicaveram,  theoriae  fines  factis  proferre  studui. 

Si  doctrina  illa,  differentiam  inter  nervos  sensitivos  et  motorios  esse  nullam, 
veritati  consentanea  est,  eadem  lege  nervi  sensitivi  ac  motorii  flumine  electrico 
incitentur  oportet. 

Ad  hanc  quaestionem  solvendam  quae  mox  explicabo  institui  experimenta. 
Priusquam  vero  facta  reperta  narrabo,  de  methodis  quibus  usus  sum  loquar. 

Primo  disquisitionibus  obiectivis , in  rana  esculenta  physiologica  institutis, 
incipere  mihi  proposui , ut  illas  disquisitiones  aliorum  subiectivas  diversas  et  re- 
pugnantes, quae  ut  ex  ipsa  rei  natura  sequitur  minus  accurate  peracta  sunt  et 
peragi  possunt,  explorem  et  aestimem. 

Quem  ad  finem  ranae  modo  apto  veneni  dedi  narcotici  dosim  minorem  se 
sufficientem,  ut  medulla  eius  spinalis  quamque  e nervo  sensitivo  irritationem  or- 
tam et  ad  sensorium  commune  propagatam  in  nervos  motorios  reflecteret. 

Variis  experimentis  tentatis  hancce  reperi  venenum  dandi  methodum  aptissi- 
mam. Sectione  minore  animalis  abdomen  aperitur  ita  ut  pulmones  aere  imbuti 
experimentanti  facile  sese  praebeant.  Deinde  radium  vitreum  tenuem  solutione 
strychnini  nitrici  concentrata  tingo  et  guttulam  minimam  in  faciem  pulmonum  ex- 
ternam impono.  — Non  minus  idoneum  mihi  visum  est  in  vulnus  dorsi  muscu- 

lare  venenum  strychnini  nitrici  infundere.  Veneno  dalo , rana  in  tabella  bene 
illigata,  intacta  ab  experimentatore  et  quieta  remanet.  Nonnumquam  impulsa  leniter 
tabella , num  incitabilitate  medullae  spinalis  aucta  , artus  spasmo  commoveantur, 
caput  tollatur,  oculi  immissi  claudantur , disquiramus.  Tali  experimento  ne  illas 
commotiones  anxietate  neque  veneno  productas  confundamus.  — Qua  methodo  ad- 
hibita commodo  utimur  maximo,  medullam  spinalem  incitabilitate  magna  levissima 
incitatione  cutanea,  vel  peripherica  nervorum  moveri,  sed  contractionem  clonicam 
praetereuntem  neque  tetanum  musculorum  producere.  Incitationem  brevissimam 
nervi  ischiadici  cum  medulla  spinali  cohaerentis,  sequitur  momentanea  musculo- 
rum contractio.  Aut  post  longius  tempus  aut  non  augetur  medullae  spinalis  ve- 
neno incitabilitas , ita  ut  nervorum  periphericorum  stimulus  rapidus  durantes  con- 
tractiones vel  tetanum  maximum  producat.  Ita  disquisitiones  non  difficilius  quam- 
quae  praeparato  nervoso-musculari , ab  animale  vivente  remoto,  peraguntur.  Si 
venenum  ori  infundas , variis  ex  rationibus  rectum  incitabilitatis  gradum  veneno 
difficilius  efficiemus,  quod  iam  ab  Aemilio  Dubois-Reymond  cognitum  est,  strych- 
nini tetano  diminutionem  rivi  electrici  nervorum  demonstrante.  Nihil  vero,  me- 
thodo supra  dicta  adhibita,  facilius  est,  si  ranam  veneno  incitabiliorem  quocumque 
modo  irritemus.  Irritatione  sublata  tollitur  tetanus. 

Cautio  secunda  a nobis  adhibenda  est  ut  praesertim  apparatus  electricos  mo- 
ventes omnes  animalis  secussiones  fugiamus.  Quam  ob  causam  ranam  in  tabella 
muro  affixa  posui  apparatus  vero  electricos  in  alia  tabula. 

Ut  turbationibus  illis,  quae  sectione  nervi  oriuntur  liberarem,  nervum  ischia- 
dicum prorsus  nudavi,  femur  cum  musculis  removens,  profluvium  sanguinis  sistens, 
sed  crus  conservans,  ita  ut  solo  nervo  cum  trunco  cohaereret.  Sicut  facillime  e 
rei  natura  sequitur,  ne  ullam  nervorum  sectionem  faciamus,  cruris  cutem  optime 
servabimus.  Praeparatione  peracta  nervorum  incitabilitatem  persistentem  cutis  ir- 
ritatione cruris  examinemus. 

Crure  ligamentis  elasticis  tabellae  vitreae  affixo , animal  ita  firmatur , ut 
nervus  ischiadicus  non  intensus  positionem  occupet  horizontalem. 

Cum  lex  contractionum,  quas  rivi  maiores  et  maximi  efficiunt,  eximiam  diffe- 
rentiam, differente  fluminis  directione,  praebeat,  primo  efficacitatem  vis  electricae 
maioris  in  nervos  sensitivos  disquisivi.  Ascendentis  enim  fluminis  clusio  fortis  et 

descendentis  apertio  nullam,  apertio  ascendentis,  clusio  descendentis  maximam  vim 
exercet.  Fluminis  electrici  minimi  cuiuslibet  directionis  clusione  nec  apertione 
incitatur  nervus  a statu  normali  minime  discrepans.  Vim  vero  effectus,  qui  flu- 
minibus diversae  directionis  producuntur,  non  omnino  eandem  reperimus:  haec 
vero  lex  vera  nervi  mutationibus,  quae  a sectione  nervorum  mox  propagantur, 
variatur  et  facile  evanescit.  Disquisitiones  catena  Voltana  quam  a quatuor  usque 
ad  sexdecim  elementa  auxi  incepi.  Quod  sexdecim  elementis  producitur  flumen 
Groveanis,  regione  intrapolari  5 Im.  longa,  tam  forte  est  ut  nervus  brevissimo 
tempore  deleatur.  Ut  flumen  et  ascendente  et  descendente  directione  in  nervum 
ducere  possem,  commutatore  s.  gyrotropo  utebar,  qui  ab  illustrissimo  Pohl  con- 
structus est.  Electrodae  nervo  impositae,  stanno  paratae,  spatium  II— V Mm.  prae- 
bebant. Parva  ita  dicta  polarisatio  experimenta,  eorumque  veritatem  turbare 
non  poterat,  quia  vis  catenae  Voltanae  electromotoria  tam  fortis  fuit,  ut  polari- 
satione  stanni  galvanica  diminuta  semper  mullo  maior  remanserit  quam  necesse 
fuit,  ut  supremus  contractionum  legis  gradus  observari  posset.  Ut  vero  quascun- 
que hac  de  re  dubitationes  removerem,  experimento  et  sine  polarisatione  galva- 
nica earum  electrodarum  ope  repetii,  quas  accuratius  in  opere  meo  de  electrotono 
(vide  p.  95)  descripsi.  Effectus  semper  idem  videbatur. 

Ut  fluminis  electrici  clusio  semper  eodem  modo  hydrargyro  fieret,  apparatu 
electro-magnetico  qui  dicitur  „Fallapparat“  utebar,  quem  in  eodem  opere  de  elec- 
trotono descripsi.  Hydrargyri  superficies  semper  tanti  splendoris  erat,  ut  imagi- 
nem redderet.  Postquam  omnia  modo  exposito  ad  experimenta  facienda  praeparata 
sunt,  operatione  in  animale  peracto,  veneno  ranam  imbuimus. 

Secundum  meam  irritationis  electricae  legem  quia  anelectrotono  fortissimo 
non  solum  nervus  non  irritatur  sed  etiam  innervationes  per  regiones  ab  illo  oc- 
cupatas scilicet  anelectrotonicas  propagari  non  possunt,  clusionem  descendentis 
fluminis  electrici  nullum,  apertionem  magnum  in  ischiadico  sensitivo  effectum  pro- 
ducturam esse  exspectavi.  Apertione  effectus  magnus  observetur  oportet,  quia  irri- 
tatio , anelectrotono  evanescente  producta  facillime  usque  ad  medullam  spinalem 
propagari  potest.  Rivo  inverso  adhibito  lex  coniiciebatur  inversa. 

Experimenta  hac  de  re  tentans,  ad  exitus  perveni,  qui  in  summa  sed  non 
omnino  et  accurate  praedictioni  meae  consentanei  videbantur.  Semper  et  sine  ex- 

ceplione  magnum  effectum  rivi  ascendentis  clusione  et  apertione  descendentis, 
nullum  aut  debilem  clusione  fluminis  descendentis  et  ascendentis  apertione  obser- 
vavi. Hic  maxime  notandum  erat,  illas  conditiones,  quibus  nulla  musculorum  con- 
tractio (lege  contractionum)  producatur,  nonnunquam  maiorem  vel  minorem 
effectum  procreavisse.  Initio  nervorum  sensitivorum  incitabilitatem  motoriis  maio- 
rem putavi  aut  apparatus  earum  in  medulla  spinali  irritabiliores  quam  musculus 
metiens  motoris  irritationem.  Ad  producendum  anelectrotonum  maiorem  numerum 
catenae  Yoltanae  elementorum  usque  ad  sexdecim  auxi.  Experimentis  denuo  re- 
petitis exitus  peior  factus  mihi  videbatur.  Effectus  normales,  i.  e.  legi  consen- 
tanei, clusione  rivi  ascendentis,  descendentis  apertione  maximi  numquam  meliores 
desiderabantur.  Attamen  et  hic  semper  hoc  notatu  dignissimum  observavi,  durante 
flumine  descendente  ranam  semper  quietissimam  remanere,  quamquam  clusio  effectum 
habuerat.  Post  clusionem  rivi  ascendentis  facilius  observatur  tetanus  reflexorius, 
quod  omnino  theoriae  nostrae  quia  legi  contractionum  (Zuckungsgesetz)  consen- 
taneum videtur. 

Cum  igitur  experimentorum  exitus  ,ex  parte  sed  non  omnino  theoriam  con- 
firmare viderentur,  aliquam  conditionem  a me  neglectam  legem  puram  obtegere, 
existimavi,  quamobrem  iterum  omnes  illas  conditiones  diligentissime  examinavi. 

Quod  repererim,  a me  primo  neglectum  iam  exponam.  Flumino  cluso  electrico 
maximo,  nervus  omnis  statu  occupatur  electrotonico  tam  forti,  ut  qui  rami  ad  mus- 
culos femoris  descendant,  polarisatione  secundaria  affecti  sint.  Contractionibus 
igitur,  ita  dictis  paradoxis  s.  musculorum  secundariis  inde  productis,  ranae  cutis  quam- 
vis leviter  teritur,  ita  ut  hanc  ob  causam,  non  clusa  catena  electrica,  parvus 
effectus  contractionum  reflexoriarum  observetur.  Quod  incommodum  experimenta 
in  praeparato  nervoso  - musculari , a corpore  animalis  remoto  , turbare  numquam 
poterit.  Contractio  igitur  illa  contra  legem  pugnans  non  directe  fluminis  descen- 
dentis clusione  et  ascendentis  apertione  effecta  erat.  Si  flumen  maiorem  vim  habet 
et  electrodae  medullae  spinali  propinquiores  sunt , in  medulla  ipsa  contractiones 
paradoxae  gigni  possunt.  Postquam  ita  eam  conditionem  cognoveram,  quae  expe- 
rimenta s.  legem  turbavisse  poterat,  remedia  facillime  reperta  erant,  quibus  lex 
pura  demonstraretur. 

Ranis  adhibitis  maximis  Berolinensibus , qui  ab  ischiadico  nervo  ramos  ex- 

oriuntur  ad  musculos  femoris  persecavi,  e pelvi  prodeuntes,  et  electrodas  nervo 
imponendas  a medulla  spinali  quam  maxime  usque  ad  genu  regionem  removi. 
Flumine  minori,  II — IV  elementis  groveanis,  producto,  usus  sum.  Sed  iam 
duo  elementa  plerumque  ad  legem  puram  demonstrandam  sufficiunt.  Quibus 
conditionibus  observatis  rivi  descendentis  clusio  nullum , ascendentis  apertio 
parvum  aut  nullum  effectum  habebat , fluminis  descendentis  apertione  ascendentis 
clusione  contractiones  producentibus  maximas.  Si  vero  electrodas  prope  ad  ra- 
mos, non  sectos  aut  usque  ad  plexum  sacralem  admovebam,  contractiones  parvae, 
non  prius  observatae,  irritatione  secundaria  producuntur.  Quo  minor  vis  fluminis 
erat,  eo  medullae  aut  ramis  ischiadici  propinquiores  electrodae  sine  legis  turba- 
tione esse  possunt. 

Quibus,  quod  necesse  est,  conditionibus  provisis,  lex  theoriae  omnino  con- 
sentanea observatur,  id  est  eadem  nervorum  sensitivorum  ac  motoriorum. 

Saepe  experimentum  eodem  exitu  repetii  electrodis,  quas  polarisatio  galvanica 
non  afficit.  Isolatio  ranae  corporis  et  cruris  electrica  cautissime  semper  praepa- 
randa est.  • — Experimenti  exitus  non  mutatur  si  nervum  in  regione  genu  crurem 
removentes  persecamus. 

Iam  nonnulla  de  contractionibus  cruris  in  tabella  vitrea  firmati,  notatu  digna 
exponam.  Cuius  moventur  semper  musculi,  si  rana  alia  quiete  manet  et  si  rana 
contractionibus  reflexoriis  fluminis  irritatione  movetur,  crus  quiescit,  quamvis  semper 
cruris  fibrae  nerveae  irritatae  fuisse  debent,  si  rana  spasmis  conquassatur,  quod 
iterum  theoriae  irritationis  omnino  consentaneum  videtur. 

Quae  res  gravissima  notatu  digna  est.  Rivum  enim  descendentem  apertum 
magna  ranae  secussio  sequitur  reflexoria ; crus  solum,  quod  eiusdem  fluminis  clu- 
sione solum  contrahitur , quiete  manet.  Quibus  igitur  causis  irritatio  e medulla 
spinali  per  nervum  ischiadicum  incitabilem  usque  ad  cruris  musculos  non  propa- 
gatur, contractionem  cruris  producens  reflexoriam  ita  ut  rivo  descendente  magno 
aperto  contractionem  magnam  gigni  videatur  ? Qui  exitus  minime  exspectandus  erat, 
quia  electrotonus  fugiens  maximus  in  nervo  modificationem  relinquit  positivam.  Sed 
iam  in  opere  meo  de  electrotono  coniecturam  feci , non  solum  rivo  minori  sed 
etiam  maximo  catelectrotonum  fugientem  primo  tempore  negativam  modificationem 
relinquere  quae  eo  citius  evanescit  quo  fortius  flumen  electricum  est. 

Si  discrimen  omnino  nullum  inter  nervos  motorios  et  sensitivos  esse  conce- 
damus, theoria  mea  porro  confirmata  videtur,  circuli  electrici  clusione  aut  apertione 
non  ea  causa  contractionem  nonnumquam  deficere , quia  nervus  non  irritatus  est, 
sed  quia  irritatio  conditionibus  certis,  quae  partes  eius  quasdam  occupant,  usque 
ad  musculos  propagari  non  potest. 

Non  primus  illam  nervorum  sensitivorum  legem  observabam  ; cum  aliis  viris 
doctissimis  disquirentibus  similia  phaenomena  viderentur.  Ego  vero  conditiones 
veras  quibus  haec  lex  gravissima  semper  observari  potest  reperi.  Alii  alium 
experimentorum  exitum,  exposito  repugnantem,  pronunciaverunt. 

Ita  Marianini  ad  speculationes  suas  de  nervo  confirmandas  experimenta  in- 
stituens, legem  de  irritatione  nervorum  sensitivorum  electrica  pronunciavit,  nostrae 
omnino  consentaneam.  Methodus,  qua  Marianini  usus  est,  imperfectissima  videtur, 
qua  ex  causa  facile  explicatur,  eum,  sicuti  scripsit  saepe  legem  variatam  et  incon- 
stantem vidisse. 

Matteucci  disquisitionibus  suis  exitum  similem,  ut  Marianini,  in  ranis  et  cu- 
niculis observavit.  Sed  neque  Matteucci  neque  Marianini  causas  diversarum  alio- 
rum hac  de  re  opinionum  exponere  potuit.  Ita  a viris  illustrissimis  Voltano  et 
Rittero  diversus  exitus  pronunciatus  est. 

„Une  chose,  dicit  Volta,  que  je  dois  encore  faire  remarquer,  c’est  que  toutes 
ces  sensations  de  picotement  et  de  douleur  sont  plus  fortes  et  plus  aigues , les 
autres  choses  egales,  lorsque  la  partie  du  corps,  qui  doit  les  ressentir,  se  trouve 
du  cote  de  Telectricile  negative,  c’est  a dire,  placee  de  maniere  dans  le  cercie 
conducteur,  que  le  fluide  electrique  parcourant  ce  cercie  ne  soit  pas  dirige  contre 
cette  partie  sensible,  qu’il  ne  s’avance  pas  vers  elle  et  y entre  de  dehors  en  de- 
dans,  mais  bien  que  sa  direction  soit  de  dedans  en  dehors,  en  un  mot,  qufil  en  sorte  . . 
(E.  Dubois-Reymond,  Untersuchungen  tiber  thierische  Electricitat.  Bd.  I.  p.  355). 

Marianini  illa  suae  legi  experimenta  repugnantia  ita  interpretavit,  ut  vi  flu- 
minis electrolytica  in  vulneribus,  quibus  electroda  negativa  imposita  sit,  materia 
irritans  producatur,  quo  dolor  cathoda  productus  explicetur.  Sed  iam  Aemilius 
Dubois-Reymond  recte  dixit,  Voltanam  expressionem  omnino  generalem  esse,  quia 
eadem  in  cute  sin  evulneribus  observari  possint.  (Dubois-Reymond,  Untersuchungen 
uber  thierische  Electricitat.  Bd.  I.  p.  360.) 

Sequitur  vero  ex  iis  quae  exposuimus,  Marianinum  contradictionem  illam  in- 
terpretatione sua  compensare  non  potuisse. 

Dubois-Reymond  vero  in  diiudicandis  experimentis  a Marianini  factis , legis 
sensationum  electricarum  ponit  inversionem,  quae  nudatione  et  praeparatione  ner- 
vorum, quamvis  diligentissime  et  cautissime  facta,  producatur. 

Quae  vero  Duboisii  expositio  veritati  non  consentanea  est,  quia  in  eodem 
nervo,  qui  praeparationis  iniuriae  expositus  erat,  mox  legem  a Marianino,  mox  a 
Rittero  promulgatam  sponte  nostra  producere  possumus,  si  rivi  vim  recte  eligimus. 
Quia  experimenta,  a Voltano,  Humboldtio,  Rittero  et  aliis  instituta,  non  solum  in 
corpore  proprio,  sed  etiam  in  vulneribus  cutis  facta  sunt,  densitatem  rivi  electrici 
minorem  esse  verisimile  videtur. 

Veritati  igitur  consentaneum  erit,  si,  illa  experimenta  subiectiva  fluminis 
electrici  viribus  minoribus  tentata  esse  statuamus.  Itaque  si  relationes  quae  inter 
legem  contractionum  et  sensationum  exstant,  aestimare  volumus,  leges,  sicuti  flu- 
minibus minoribus  observantur,  comparandae  sunt.  Nam  et  contractionum  lex  vi 
fluminis  diversa  variatur. 

E lege  contractionum,  rivo  minimo  adhibito,  clusio  ascendentis,  descendente 
maiorem  effectum  exercet , quamquam  vis  fluminis  ascendentis  maxima  clusione 
nullas,  descendentis  maximas  musculorum  motiones  producit.  Similia  de  apertione 
dicere  possumus.  Apertio  fluminis  minoris  ascendentis  minorem  quam  descendentis 
efficacitatem  exercet.  Inversa  lex,  rivo  maximo  adhibito,  observatur. 

Theoriae  igitur  omnino  consentaneum  est,  si  rivus  minor  descendens  clusione 
maiorem  vim  quam  ascendens  exercet  et  si  apertione  descendentis  sensatio  minor 
quam  ascendentis  producitur.  Quae  a Rittero  revera  instituta  sunt. 

Iam  experimentis  illis  subiectivis  securitatem  plenam  dare  studui,  apto  modo 
in  ranis,  veneno  narcotico  imbutis,  repetens.  Fluminis  electrici  vis  rheochordae 
electricae  ope  variabatur  et  electrodis  adhibitis , quae  polarisatione  galvanica 
non  afficiebantur,  nervus  irritabatur.  Gyrotropo,  qui  a Pohlio  constructus  est, 
fluminis  directio  facillime  variari  poterat.  Ut  vim  electromotoriam,  electrodis  pro- 
ductam, statim  observare  possem,  multiplicatore  electro-magnetico  magno,  qui  mihi 
flumen  nervorum  electricum  demonstranti  servit , utebar.  Si  acus  magneticus 

multiplicatoris  circuitu  cluso,  catena  Voltana  non  adhibita,  immota  manebat,  expe- 
rimenta incipiebam. 

Quamquam  omnes  conditiones,  quae  ad  experimenta  facienda  necessaria  vi- 
debantur, a me  non  neglectae  erant,  tamen  exitus  coniecturae  et  spei  meae  minime 
respondebat.  Id  solum  semper  vidi,  legem  sensationum  electricarum,  quae  fluminibus 
minoribus  valet,  aliam  esse  quam  quae  maioribus  et  maximis  fluminibus  produci- 
tur. Nam  saepe  fluminis  et  descendentis  et  ascendentis  clusione  neque  ape- 
ritione contractiones  reflexoriae  observabantur.  Saepe  clusio  rivi  descendentis 
minimi  ea  sola  conditio  erat,  qua  contractiones  gigni  poterant,  quod  theoriae 
consentaneum  est,  sicut  expectaveram.  Legis  vero  tam  saepe  observavi  exce- 
ptiones quas  tollere  omne  labore  adhibito,  non  poteram,  ita  ut  ipse  legem  sen- 
sationum electricarum,  rivis  adhibitis  minimis,  theoriae  consentaneam  experimentis 
obiectivis  satis  confirmatam  esse  negem. 

Verbis  brevissimis  quas  observavi  legis  normalis  exceptiones  iam  exponam. 
Non  raro  , rivum  descendentem  electricum  solum  aperitione  neque  clusione  effe- 
ctum habere  vidi,  quamquam  vim  minimam  exercebat.  Saepius  et  constantius  rivo 
electrico  ascendente  adhibito  minimo,  clusio  maiores  contractiones  quam  apertio 
producebat.  Iam,  multo  labore  et  tempore  ad  has  disquisitiones  finiendas  con- 
sumtis,  constantem  legem  et  rivis  minoribus  observandam  certissime  reperiri  posse, 
credo,  legis  inventis  turbationibus,  quarum  causa  in  disquisitionibus  meis  fortasse 
cognita  ideoque  vitata  non  fuerat.  Multis  causis , quae  exstare  hic  poterant 
et  longas  disquisitiones  postulare  videbantur , finem  ultimam  otio  non  sufficiente 
hucusque  attingere  non  poteram.  Verbis  nonnullis  illarum  conditionum,  quae  fieri 
possunt,  partem  minorem  lectori  exponam,  ut  difficultates  maximas  quae  experimen- 
tatorem  onerent  cognoscat.  E theoria  irritationis  electricae  mea,  a duabus  optime 
discernendis  conditionibus  irritatio  pendet,  primo  ab  efficacitate  poli  respectivi  ca- 
tenae Voltanae,  deinde  ab  intensitate,  qua  innervatio  propagata  nervorum  appara- 
tus attingat,  qui  productis  motionibus  oculo  apertis  vim  irritationis  indicet.  Prima 
conditio,  ut  ex  ipsa  rei  natura  sequitur , praeter  poli  respectivi  efficacitatem  ab 
incitabilitate  illius  nervi  partis  pendet,  quam  electroda  directe  irritat.  Quae  vero 
nervi  incitabilitas  inconstantissima  ex  iis  causis,  quas  exponam  mihi  videtur.  Ad- 
hibita nostra  praeparandae  ranae  methodo,  nervi  ischiadici  pars  maior  sicut  crus 

sanguinis  nutrientis  circulatione  caret.  Quia  iam  haec  nervi  pars  morte  incipiente 
afficitur,  incitabilitas  augeat  oportet.  Sed  eadem  causa  veneni  narcotici  hanc  nervi 
ischiadici  partem  non  attingit  efficacitas,  quae,  sicut  clarissimus  Funkius  demonstravit, 
experimentis  in  multiplicatore  electromagnetico  factis,  incitabilitatem  primo  quoque 
tempore  auget.  Diminutionem  enim  nervorum  rivi  electrici  apud  eos  nervos,  qui 
veneno  strychnini  imbuti  erant,  maiorem  observabat.  Alia  vero  nervi  ischiadici  pars, 
quae  in  abdomine  et  medulla  spinali  iacet  sanguinis  circulatione  sicut  antea,  nutritur 
et  hanc  oh  causam  statum  normalem  conservare  deberet.  Cum  vero  idem  san- 
guis venenum  nervis  afferat  narcoticum,  incitabilitatem  et  harum  nervi  partium  au- 
geri necesse  videtur.  Duae  igitur  nervi  ischiadici  partes  in  eodem  modo  duabus 
his  conditionibus  mutantur.  Si  incitabilitatis  incrementa  in  omnibus  nervi  ischia- 
dici partibus  eadem  essent,  lex  efficacitatis  rivi  electrici  variari  non  posset.  Cum  vero 
illarum  duarum  conditionum  nervum  ischiadicum  mutantium  una  ab  altera  minime 
pendeat , incrementa  omnia  producta  incitabilitatis  paria  ubique  non  esse  facillime 
intelligimus.  Iam  si  haec  incrementorum  differentia  certam  finem  transiit,  e theoria 
mea  et  contractionum  et  sensationum  lex  electricarum  mutetur  oportet.  In  summa 
disquisitionibus  meis,  quas  enarravi,  electrodam  superiorem  fortiorem  efficacita- 
tem exercuisse , probatum  mihi  videbatur , cum  minimus  rivus  descendens  facile 
solum  apertione , ascendens  fere  semper  solum  clusione  contractiones  reflexorias 
produceret.  Quae  quum  ita  sese  habeant,  in  disquisitionibus  meis  incitabilitatem  in 
nervo  ischiadico  superiore  maiorem  fuisse  quam  in  inferiore  mihi  videtur.  Sicut 
ex  ipsa  natura  rei  sequitur,  illae  turbationum  causae  non  solum  moveri,  sed  etiam, 
quod  peius  videtur,  eorum  effectus  ad  calculos  vocari  non  possunt. 

Quam  ob  causam  iam  experimentis,  quas  exposui,  subiectivis  contenti  esse 
debemus,  cum  theoriae  consentanea  sint  eamque  confirment. 

Si  igitur  omnino  verisimile  videtur,  nervos  sensitivos  ex  eadem  lege  qua 
nervos  motorios  rivo  galvanico  excitari,  hisce  disquisitionibus  peractis  nervos  orga- 
norum sensuum  ab  illa  lege  generali  fere  omnes  omnino  discrepare,  maxime  mi- 
rari debemus. 

Iam  vero  exponam , quae  nota  sunt  experimenta  aliter  explicari  posse,  ita 
ut  theoriae  irritationis  electricae  et  identitatis  nervorum  omnium  magis  consenta- 
nea videantur.  A lege  electricae  nervi  optici  irritationis  initium  faciemus.  Omnino 

theoriae  consentanea  quae  illustrissimus  Purkinje  observavit,  videntur,  clusionem 
rivi  cuiuslibet  directionis  maiorem  efficacitatim  quam  apertionem  exercere.  (Purkinje, 
Neue  Beitrage  etc.  Berlin  1825.  p.  25  etc.).  Sed  Ritteri,  Purkinei,  Pfaffii  et  Mo- 
stii  hac  de  re  sententiae  in  unum  omnino  congruerunt,  clusione  rivi  electrici  as- 
cendentis effectum  maiorem  quam  clusione  rivi  descendentis  produci , quod  theo- 
riae de  nervorum  idenditate  et  irritationis  electricae  minime  consentaneum  videtur. 

Aemilius  Duboisius,  qui  de  historia  horum  phaenomenorum  quam  diligentissime 
scripsit,  eandem  sententiam  ac  illi  experimentatores  pronunciat  et,  si  Ritteri  lex 
contractionum  recta  s.  veritati  consentanea  sit,  legem  nervi  optici  electrice 
irritati  inversam  existimat.  Meis  disquisitionibus,  ab  illustrissimo  Rittero  observata 
omnino  recta  esse,  iam  cognovimus.  Inversa  vero  lex  nervi  optici  hanc  ob  causam 
illustrissimo  Duboisio  videtur,  quia  clusione  rivi  eius  directionis  musculorum  motus 
maior  producitur,  quae  innervationi  (Nervenprincip)  contraria  est,  nervum 
opticum  ea  fluminis  electrici  directione  facilius  et  fortius  irritante , quae*  in- 
nervationi consentanea  est.  E sumtione  sua  Duboisius  sine  dubio  rectissime 
conclusit.  Quae  vero  Duboisii  et  aliorum  experimentatorum  sumtio  maxime  dubi- 
tari potest. 

Brevi  verbo  fluminis  electrici  directionem  in  experimentis  Ritteri,  Purkinei, 
aliorumque  experimentis  inverse  indicatam  fuisse,  verisimile  mihi  videtur,  ita  ut 
rivus  re  vera  descendens  fuerit,  dum  experimentatores  eum  ascendentem  esse  pu- 
tabant, et  ascendens,  dum  rivo  descendente  nervum  irritari  iis  videbatur. 

Experimenta  enim  semper  ita  instituere  solebant , ut  electrodam  unam  oculo 
imponerent,  altera  aliam  corporis  partem  tangente.  Quibus  conditionibus  rivus 
per  oculum  in  corpus  aut  e corpore  per  oculum  mittebatur.  In  definienda  direc- 
tione fluminis,  quod  nervum  incitabat,  semper  solum  de  trunco  nervi  optici  numquam 
de  ramis  in  retina  periphericis  cogitabant,  quamquam  ramis  nervorum  sensitivorum 
periphericis  maiorem  incitabilitatem  quam  truncis  esse  per  longum  tempus  cognitum 
est.  Iam  cum  nervorum  opticorum  elementa,  quae  luce  obiectivo  irritentur,  non 
fibrarum  strata  sint,  superficiem  parallelon  superficiei  scleroticae  formantes,  sed 
stratum  bacillorum , quod  dicitur  membrana  Iacobiana , ultimi  nervorum  opticorum 
rami,  retro  ad  bacilla  radiantes,  et  cum  iis  cohaerentes,  quod  experimentis  a Pur- 
kineo  et  Henrico  Muellero  Wirceburgensi  probatum  esse  mihi  videtur,  directionem 

aliam  ac  fibrae  trunci  nervi  optici  habeant  oportet.  Quae  cum  ita  sint,  in  omni- 
bus illis  experimentis  truncus  nervi  optici  descendente  flumine  electrico,  ramuli 
retinae  peripherici  ascendente  vero  irritabantur ; si  rivus  truncum  ascendente  di- 
rectione interfluebat,  ramuli  peripherici,  bacillorum  pediculi,  descendente  rivo  mo- 
vebantur. Quia  praeterea  nervi  optici  truncus  ab  electroda  retina  remotior  erat, 
densitatem  rivi  minorem  in  trunco  nervi  fuisse  videtur. 

Si  igitur,  quod  veritati  omnino  consentaneum  erit,  ramulos  nervi  optici  pe- 
riphericos trunco  incitabiliores  esse  statuamus , semper  in  diiudicanda  fluminis  di- 
rectione ramulos  illos  sed  non  trunci  libras  respiciemus.  Iam  et  nervum  op- 
ticum eadem  vel  simili  lege  rivo  electrico  adhibito  ac  nervi  sensitivi  irritari 
statuere  possumus. 

Quae  porro  Ritterus  de  nervo  acustico  pronunciavit,  theoriae  omnino  consen- 
tanea videntur,  cum  rivum  descendentem  ascendente  maiorem  effectum  clusione  habere 
ponat.  Quae  vero  a Rittero  de  nervo  acustico  experimenta  tenlata,  observandis 
conditionibus  omnibus  non  accuratissime  observatis,  falsa  esse  posse,  ne  oblivicamur. 

Si  porro  leges  irritationis  nervorum  olfactus  et  gustus  disquiramus,  e 
quibus  a clusione  et  apertione  rivorum  diversae  directionis  pendeant,  conditiones, 
experimenta  turbantes  invenimus,  cum  hic  et  qualitas  sensationum  varia  neque 
ita  distincte  et  facile  ab  omnibus  observetur.  Nam  directio,  quae  ascendens  vide- 
tur esse,  acidum  saporem  et  olfactum  clusione,  quae  descendens  alcalicum  saporem 
et  olfactum  putridum  producit.  Quae  cum  ita  sese  habeant,  hucusque  legem  quae 
nervo  olfactorio  et  glossopharyngeo  vel  nervis  gustus  valet , cum  lege , e qua 
nervi  motorii  et  alii  sensitivi,  quos  melius  experimento  subiectivo  et  obiectivo 
disquiramus  rivo  electrico  moveantur  comparare  non  possumus. 

Itaque  hisce  disquisitionibus  peractis  me  constituisse  credo,  rivis  galvanicis 
magnis  et  maximis  adhibitis  sine  dubio  eandem  reactionis  nervis  sensitivis  ac 
motoriis  legem  valere,  eandemque  fluminibus  electricis  minoribus  nervo  immissis 
verisimilem  videri.  Si  porro  interpretationem  meam  , analogia  fortem  eorum 
de  nervo  optico  experimentorum,  quae  Ritterus,  Purkineus,  alii  instituerunt,  con- 
cedimus, non  solum  nervi  sensitivi,  sed  etiam  nervi  sensuum  eadem  lege  vi 
electrica  adhibita  moveri  videntur. 


Bonnae,  formis  Caroli  Georgi. 


